24. trolejbusu maršruts (Rīga)
Šis raksts ir par bijušo trolejbusu maršrutu Rīgā. Par transporta maršrutiem ar līdzīgu numuru skatīt šo lapu. 24. trolejbusu maršruts bija Rīgas sabiedriskā transporta trolejbusu maršruts, kurā pasažieri tika pārvadāti no akciju sabiedrības "Dzintars" ražošanas kompleksa Ziepniekkalnā, Mālu ielā, netālu no Ziepniekkalna kapiem (galapunkts saucās AS "Dzintars") līdz Ganību dambja, Pētersalas un Pulkveža Brieža ielas krustojuma apkārtnei Pētersalas-Andrejsalas dienvidos (galapunkts - Pētersalas iela). 24. trolejbusu maršruta kopējais garums bija 19,4 km, virziena AS "Dzintars" — Pētersalas iela garums sasniedza 9,9 km, bet virziena Pētersalas iela — AS "Dzintars" - 9,5 km. Darbdienās 24. trolejbusu maršrutā kursēja 3 trolejbusi, reisu izpilde tika veikta tikai rīta (plkst. 6:00-9:00) un vakara maksimumstundās (plkst. 15:00 - 19:00). Brīvdienās kursēja aptuveni no plkst. 8:00 līdz plkst. 16:00, reisus nodrošināja 2 trolejbusi. Pasažieru pārvadājumus maršrutā veica RP SIA "Rīgas satiksme" 2. trolejbusu parks.